《老来犹喜看书清晨有警书以自砭 其一》
宋代·林希逸

千古兴亡大略同，自为儿戏是天公。人如流水浮云去，事落残编断简中。

已分尘埃嗟齿发，休将点画污心胸。香严喜把经遮眼，悟处虽高性未空。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。